2. akcijski načrt za boj proti nezakoniti trgovini s tobačnimi izdelki za obdobje 2018–2022

Uvod

Nezakonita trgovina s tobačnimi izdelki že nekaj časa povzroča veliko zaskrbljenost EU in državam članicam zaradi učinkov, ki jih ima na davčne prihodke, zdravje in varnost. Za boj s tem pojavom je EU pred petimi leti sprejela celovito strategijo. Istočasno je Komisija predložila prvi akcijski načrt, ki se je izvajal v tesnem sodelovanju z državami članicami.

Komisija je maja 2017 poročala o napredku pri izvajanju strategije in akcijskega načrta. V poročilu je bilo ugotovljeno, da nezakonita trgovina s tobačnimi izdelki kljub številnim ukrepom, ki so bili sprejeti od leta 2013, še vedno predstavlja enako velik izziv, kot ga je predstavljala v preteklosti. EU in njene države članice nimajo druge izbire, kot da še naprej odločno obravnavajo nevarnosti, ki izhajajo iz nezakonite trgovine s tobačnimi izdelki in njenih spreminjajočih se vzorcev. V tem smislu je strategija iz leta 2013 s kombinacijo močnih zakonodajnih odzivov, doslednega izvajanja kazenskega pregona ter okrepljenega sodelovanja na nacionalni, evropski in mednarodni ravni, še vedno pomembna. Komisija je sklenila, da bo na podlagi predložene analize in nadaljnjega dialoga z zainteresiranimi stranmi dokončala pregled veljavne strategije in se odločila za ustrezno nadaljnje ukrepanje v letu 2018.

Poročilo je bilo podprto s sklepi Sveta z dne 7. decembra 2017, v katerih so bila med drugim opredeljena prednostna področja držav članic za nadaljnje delo na tem področju. Vzporedno s tem je Komisija nadaljevala tehnične razprave z državami članicami v pristojnih strokovnih skupinah in delovnih skupinah Sveta. Poleg tega je bilo 23. marca 2018 opravljeno posvetovanje z zainteresiranimi stranmi na javni konferenci z naslovom „Boj proti nezakoniti trgovini s tobačnimi izdelki – stališča zainteresiranih strani“, ki jo je Komisija organizirala skupaj z Evropskim ekonomsko-socialnim odborom. Dogodka so se udeležili predstavniki zainteresiranih strani, ki so zastopali širok spekter vladnih, družbenih, poslovnih in akademskih stališč.

Evropski parlament je ob več priložnostih izpostavil resne pomisleke, ki jih povzroča nezakonita trgovina s tobačnimi izdelki, in zlasti pojav nezakonite prodaje tobačnih izdelkov, ki so bili zakonito proizvedeni v drugi državi (t. i. „illicit whites“ oz. cenene nezakonite cigarete), nazadnje v resoluciji Evropskega parlamenta z dne 3. maja 2018 o letnem poročilu za leto 2016 o zaščiti finančnih interesov EU – boj proti goljufijam. Navedeno poročilo v veliki meri potrjuje predhodno resolucijo Evropskega parlamenta iz marca 2016, v kateri Parlament izrecno poziva k akcijskemu načrtu za boj proti nezakoniti trgovini s takšnimi izdelki.

Med posvetovanji se je pokazalo, da boj proti nezakoniti trgovini s tobačnimi izdelki ostaja skupna skrb številnih zainteresiranih strani in da so bila vprašanja, na katera je Komisija opozorila v svojem poročilu iz leta 2017, na splošno pomembna.

2. akcijski načrt za boj proti nezakoniti trgovini s tobačnimi izdelki za obdobje 2018–2022

Komisija se je ob upoštevanju različnih prispevkov in trdovratne narave problema, ki ga predstavlja nezakonita trgovina s tobačnimi izdelki, odločila pripraviti nov akcijski načrt. Ta načrt temelji na analizi strategije iz leta 2013 in zagotavlja kontinuiteto z osredotočanjem na Protokol k Okvirni konvenciji Svetovne zdravstvene organizacije za nadzor nad tobakom (FCTC) na svetovni ravni ter na uspešno izvajanje novega sistema sledljivosti za tobačne izdelke v EU. To bosta še naprej ključna elementa dolgoročnega ukrepanja politike EU na tem področju. Poleg tega sedanji akcijski načrt, podobno kot njegov predhodnik, predlaga tako ukrepe politike kot tudi operativne ukrepe kazenskega pregona, saj lahko le s kombinacijo obeh vrst ukrepov pride do trajnega zmanjšanja nezakonite trgovine s tobačnimi izdelki.